Flere skibe har meldt afbud, og to er stadig undervejs. Vejrguderne har indtil nu ikke været med arrangørerne og gæsterne under Tall Ships Races 2019. - Det er jo sådan, det er, når man laver arrangementer udendørs. Vi kan ikke gøre noget ved det, siger eventchef i Aalborg Event, Søren Thorst. De to klasse A-skibe Pogoria (PL) og Alexander Von Humboldt II (D) er så forsinkede, at de først lægger til kaj henholdvis klokken 19:00 og klokken 02:00 i nat. - Når det blæser herinde i havnen, så blæser det rigtig meget derude, siger Søren Thorst. Gæsterne bliver også væk Det er ikke kun skibe, der melder afbud. Med et estimeret besøgstal på 750.000, er der lang vej i mål med de kun cirka 80.000, der ifølge Søren Thorst, var ude at opleve de mange koncerter og skibe på førstedagen, onsdag. - Der er ingen tvivl om, at vejret har påvirket tilskuertallet. Folk er ikke hernede så lang tid, når det så koldt. De går hurtigere hjem igen, forklarer eventchef i Aalborg Event, Søren Thorst. Meteorologerne lover bedre udsigter de sidste dage af Tall Ships Races 2019. - Vi håber på at trække flere gæster herned fredag og lørdag. Der har været propfyldt de andre år, og fredag bliver vejret godt, og der er fyrværkerishow, siger eventchef i Aalborg Event, Søren Thorst. Fyrværkerishow er ikke i fare På trods af vejret skal man som gæst ikke frygte for en aflysning af et af de helt store tilløbstykker, fyrværkerishowet. - Der er ingen regler for, hvornår det blæser for meget til at afvikle et fyrværkerishow. Det er en individuel vurdering, forklarer fyrværkeri-mester Gunnar Børge Knudsen. Fyrværkerishowet kan opleves direkte på TV2nord.dk, TV2 Nords Facebookside eller på TV2 Nord SALTO fredag fra klokken 23:15 .

Referat:
Tall Ships Races 2019 har ikke har haft nogen nem start. Vejret fortsætter med at skabe problemer for begivenheden.